Referat fra mødet i Lokalbibliografisk Udvalg Nordsjælland på Fredensborg Bibliotek, Jernbanegade 3, 3480 Fredensborg mandag den 10. november 2008 kl. 9.00 – 11.00.

Deltagere: Sys Sigurd, Hillerød, Bente Stonor Nielsen, Egedal, Susanne Persson, Frederikssund, Merete Carstens, Fredensborg, og Søren Roth og Eva Stennicke, begge Helsingør.

Referent: Eva Stennicke

Dagsorden:

1.	Godkendelse af dagsorden.  Godkendt.

2.	Godkendelse af referat fra mødet den 5. maj 2008. Godkendt. Sys Sigurd og Bente Stonor skulle undersøge om spørgsmålet om lokalbibliografisk arbejde var blevet behandlet i ”Netværksgruppen for voksenbiblioteksområdet”. Det sker inden vores næste møde.   

3.	Lokalbibliografien 
Eva orienterede

a) Lokalbibliografien på www.lokalbibliografi.dk indeholder nu 27.850 poster. 
En fordel ved at søge posterne via den lokalbibliografiske hjemmeside er at man der kan afgrænse sin søgning til en kommune. Til gengæld er der ikke lokaliseringer på posterne.
Af følgebrevet til aftalen om lokalbibliografien for 2009 fremgår det, at man i Helsingør det seneste år har rettet utallige ældre poster. Alle poster fra den gamle PC med programmet med de 19 stort set uautoriserede felter er nu rettede. Tilbage i 2007 foregik arbejdet med at tilrette tidsskriftsartikler så de fik tilknyttet et F16 felt – i feltet står tidsskriftets faustnummer, og det bevirker, at tidsskriftsartikler får tilknyttet en bestil-knap i Netpunkt og bibliotek.dk

På det seneste har Lone Lyk (katalogisator i Helsingør) rettet nogle af de indskannede poster fra Helsingør Kommune. F.eks. tobindsværker som i den trykte lokalbibliografi var på den samme post, og som her i den digitale verden aldrig ville komme til at matche hovedposter og bindposter med bestil-knapper. Der kan også være tale om større tidsskriftsartikler, som får tildelt et klassemærke. Tiden vil vise, hvad der sker i øvrigt. Lone Lyk har talt om, at artiklerne fra årbøgerne fra Frederiksborg Amts Historiske Samfund mangler klassemærker. Prioriteringen går på at rette større artikler med indhold i forhold til de mere perifere. Referenten gør opmærksom på, at Lone Lyks rettearbejde ligger ud over det lokalbibliografiske arbejde, som der betales for.
I alt er der i 2008 oploaded 3500 (nye og rettede) poster. Eva uddelte en kopi af oversigten over de lokalhistoriske tidsskrifter og årbøger, som indekseres til lokalbibliografien. Oversigten findes på lokalbibliografiens hjemmeside under Vejledning. Af oversigten fremgår det også, hvor langt lokalbibliografiredaktøren er kommet. 

Nye tidsskrifter på listen bliver: Lokalhistorie midt i Nordsjælland fra Lokalhistorisk Forening & Arkiv for Alsønderup & Tjæreby Sogne samt Årsskriftet fra Ledøje-Smørum Historisk Forening og Arkiv. Merete begynder at sende Karlebo Lokalhistoriske Forenings tidsskrift ind til indeksering. 
Bente spurgte om de lokalhistoriske hjemmesider registreres, og det gør de, men ikke systematisk – lokalbibliografiredaktøren vil samle op. Hvis man vurderer informationsmængden kan en artikel på en lokalhistorisk hjemmeside være lige så vægtig som en i de lokalhistoriske tidsskrifter. Der var bred enighed om synspunktet, men også om at man ikke skal begynde at indeksere artikler på hjemmesiderne. 

b) Lokalbibliografien i Netpunkt og nu også i Bibliotek.dk – erfaringer/konsekvenser.
I slutningen af august 2008 blev alle landets lokalbibliografiske poster synlige i bibliotek.dk - helt fantastisk !!!
De ligger i den almindelige base sammen med alle andre poster, og det er på nuværende tidspunkt ikke meningen, at de skal have et særskilt faneblad, som Musik eller Film. Samtidig med at posterne blev synlige i bibliotek.dk blev de også synlige i base Standard i Netpunkt. Det betyder, at de kan søges sammen med alle andre poster i Netpunkt, men man kan stadig vælge at søge dem mere specifikt ved hjælp af rulleboksen nederst på siden.

Kirsten Larsen, DBC har den 27/8 skrevet om posterne på http://profblog.bibliotek.dk. Der vil fra DBC’s side ikke blive foretaget yderligere. 
Posterne er nu i høj grad ude, hvor brugerne er. Derfor er det vigtigt, at så mange lokalbibliografiposter som muligt matcher poster, som har tilknyttet bibliotekslokaliseringer med tilhørende bestil-knap. Hvis ikke der er lokaliseringsoplysninger, går bestillingen til Helsingør Bibliotek (læsesalens mail), som så forsøger at lede biblioteket videre. Enten det gælder om at bestille på en anden post – i tilfælde af dobbeltposter – eller det drejer sig om at foreslå, at man kontakter det formodede ejer-bibliotek – som måske bare ikke har indberettet materialet. Vi får ikke mange af den slags bestillinger, men et par stykker af og til. Og i nogle tilfælde gælder det så for lokalbibliografiredaktøren om at tilrette den lokallbibliografiske post, så den matcher en post med bestil-knap.
I forbindelse med indekseringen af de lokalhistoriske tidsskrifter og det allerede omtalte F16 felt er det vigtigt, at bibliotekerne lokalt har indberettet deres lokalhistoriske tidsskrift til Danbib på den rigtige/autoriserede post, sådan at faustnummeret på bibliotekets tidsskriftpost, passer med faustnummeret i F16 feltet i den lokalbibliografiske post. 
Noget andet, som man skal være opmærksom på i Netpunkt og bibliotek.dk, er begrebet Klyngeposter. Nemlig det at der ligger flere poster skjult bag hinanden. I Netpunkt kan man vælge Vis klyngeposter, mens man i bibliotek.dk kun har mulighed for at se en post, og det vil altid være den autoriserede post fra DBC/Bogfortegnelse. 

Det medfører, at man kan søge på et person- eller stednavn, og som resultat få 5 hits, men kun kunne se søgeordet i de 3. Det skydes, at person- eller stednavnet står i en note eller som et emneord i den lokalbibliografiske post, som gemmer sig i klyngen bag de 2 sidste hits. Man må håbe, at både brugere og kolleger tænker, at der vel må være noget om snakken siden posten kommer frem, og så bestiller

4. Fremtiden for DLU og PAL.
      Eva orienterede.
I referatet fra DLU’s møde den 30. maj fremgår det, at udvalgets opgaver foreslås videreført i en overbygningsfunktion forankret i et enkelt CB. Men sådan gik det ikke. Da CB’erne skulle fordele ansvarsområder, og beslutte hvilke områder, der skulle bruges resurser på, vendte de tommelfingeren nedad.
Dansk Lokalbibliografisk Udvalg bliver derfor nedlagt ved årets udgang. Der bliver om kort tid indkaldt til det afsluttende møde.
PAL vil herefter således ikke referere til DLU, men være en slags ERFA gruppe for Praktisk Arbejdende Lokalbibliografiredaktører. Vi mødes normalt to gange om året og vil i første omgang holde sammen på gruppen, og den viden den repræsenterer.

På ABM temadagen den 23/10 talte de lokalhistoriske arkiver om, at behovet for koordination, gensidig orientering og samarbejde ikke ophører, fordi Lokalhistorisk Netværk lukker 1. januar. Starter der et eller andet samarbejde op på den front, er PAL selvfølgelig interesseret, fordi PAL ser de lokalbibliografiske poster som det 3. ben i ABM samarbejdet.
Nu afventer vi det sidste møde i DLU og så mødes PAL igen til februar.

5. ABM temadagen på Aros den 23. oktober.
Merete og Eva deltog og refererede kort. 
Fra Aalborg holdt stadsarkivar Jens Topholm et oplæg om det kommunale    ABM-samarbejde der. 
Medarbejdere fra Odense Bys Museer fortalte om Historisk Atlas, som fra kun at dække Fyn, nu er kommet i en ny version og gerne skulle brede sig til resten af Danmark.
Fra Styrelsen for Bibliotek og Medier deltog Jens Thorhauge og fra Kulturarvsstyrelsen vicedirektør Anne Mette Rahbæk.

Lokalhistorisk Netværk lukker med årets udgang, og Styrelsen har ikke afsat nye penge til ABM-samarbejde. Arbejdet på området er efter Thorhauges mening vigtigt/prisværdigt, men penge og initiativer skal komme fra lokalt, regionalt hold.
Kulturarvsstyrelsen har forskellige puljer, som museerne kan søge, mens de lokalhistoriske arkiver kun kan søge støtte til et projekt i Kulturarvsstyrelsen, hvis det sker i samarbejde med et museum. Det var tydeligt, at det er meget frustrerende for arkiverne at mangle en statslig overbygning. 
Flere deltagere beklagede at Lokalhistorisk Netværk lukker, og ville gerne bevare den indbyrdes kontakt, videndeling osv. Men der er ingen penge, så nu får vi se, hvad der sker.

6.	Markedsføring af lokalbibliografien.
Helsingør var det eneste af de tilstedeværende biblioteker, som har fået fremstillet et reklamebogmærke for www.lokalbibliografi.dk på grundlag af det materiale, som alle biblioteker har fået tilsendt (en trykkeklar fil på en CD). Søren og Eva havde taget en kasse med, og deltagere fik nogle med hjem. Ros til designet (altså ikke siden med reklamerne). 

Flere foreslog, at der i begyndelsen af det nye år afholdes et møde i Helsingør for kontaktpersonerne fra de enkelte biblioteker. Emnet for mødet skal være noget med, hvordan vi markedsfører lokalbibliografien (både i bibliotek.dk og på dens egen hjemmeside) overfor slutbrugeren. Et mål eller målet handler om, hvordan vi gennemfører undervisning for slutbrugerne – hvad kan de rent faktisk anvende lokalbibliografiposterne til. Det kunne være fint med en oplægsholder udefra, men der var på mødet ingen bud på, hvem det skulle være.  

Der var enighed om at en løbende kontakt mellem lokalbibliografiredaktøren (Eva) og en kollega/kontaktperson (gerne flere) på det enkelte bibliotek er meget vigtigt. Det sikrer forankringen og opmærksomheden på arbejdet.

7.	Evt. 
Eva delte uddelte en folder om Helsingør Leksikon www.helsingorleksikon.dk og fortale at leksikonet er blevet nomineret til Bedst på Nettets innovationspris.
Merete delte en flyer som reklamerer for Fredensborg Arkiverne og wikiFredensborg. 

Næste møde afholdes den 18. maj 2009 i Helsingør.